Moenie ‘Die Stem’ ’n proteslied maak nie, versoek FAK-hoofDr. Danie Langner van die FAK. Foto: Fak.org.za Die uitvoerende hoof van die FAK en hoofleier van Die Voortrekkers, dr. Danie Langner, het Afrikaners gevra om “Die Stem” asseblief nie as proteslied te gebruik nie omdat dit eintlik ’n kultuurlied is. Langner het Donderdagaand die jaarlikse NP van Wyk Louw-gedenklesing by die Nasionale Afrikaanse Letterkundige Museum en Navorsingsentrum (NALN) in Bloemfontein gelewer. Hy meen van die 1994-konsensus oor simbole en identiteit het vandag min oorgebly, en Suid-Afrikaners het goeie rede om bekommerd te wees oor die rasseklimaat van gebrekkige respek en polarisasie wat die fyn nate van sosiale kohesie vinnig lostorring. “In hierdie konteks het die sing van ‘Die Stem’ vir baie Afrikaners ’n proteslied teen die minagting, miskenning en marginalisering van kulturele identiteit en geskiedenis geword,” het Langner opgemerk. Hy meen Afrikaners het vandag as kultuurgemeenskap ’n historiese taak om met groot wysheid en deernisvolle sensitiwiteit hul eie kultuurhistoriese erfenis en simbole in beskerming te neem en te koester. “Juis omdat ‘Die Stem’ deel van ons kultuurhistoriese identiteit en erfenis is, mag Afrikaners hulle nie op ’n arrogante of onverskillige wyse doof hou vir pres. Cyril Ramaphosa se waarskuwing dat ‘Die Stem’ steeds vir baie landgenote ’n simbool van ‘diskriminasie, verdrukking en ellende’ is nie. Ons kan maar net dink hoe Afrikaners in 1918 gevoel het oor ‘God save the Queen’ en ‘Rule Brittania’,” het Langner uitgewys “As Afrikaners ‘Die Stem’ slegs sing om die een of ander politieke stelling te maak, is ons nie net mede-aanspreeklik vir ’n klimaat van onverdraagsaamheid en rassekonflik nie, maar plaas ook die toekoms van ‘Die Stem’ in die weegskaal,” het hy gewaarsku. “Die paar Afrikaanse reëls van ‘Die Stem’ wat steeds saam met ander tale deel van ons Nasionale Lied is, is nie net die gevolg van konsensus nie, maar ook ’n simbool van die ruimteskeppende land wat Suid-Afrika vir al sy gemeenskappe kan wees. “Terselfdertyd is dit ’n herinnering aan die uitdagings wat ’n veelkantige demokrasie aan alle Suid-Afrikaners stel en die staatsmanskap wat dit van almal verg om die verskille te oorkom,” aldus Langner.